Marizka Coetzee vs. Rapport
Datum van artikel: 25 November 2018
Opskrif: Tydskrif-joernalis verlief op afspraakmoordenaar (voorblad); Joernalis verlief op 'n tronkvoël – Huisgenoot-skrywer geskors oor verhouding met moordenaar (bl. 3)
Skrywer van artikel: Jana Smit
Respondent: Alet Wichmann, Rapport se interne ombud
Coetzer se hoofklag is dat Rapport dit as 'n feit gestel het dat sy liefde gevind het by Le Roux Steyn.
Sy kla ook dat die:
o valslik berig het dat haar huwelik verbrokkel het;
o haar nie om kommentaar genader het nie; en
· storie nie in die openbare belang was nie.
Die storie handel oor 'n liefdesverhouding tussen Coetzer, 'n voormalige Huisgenoot-joernalis, en Steyn, wat tronkstraf uitdien nadat hy skuld beken het in die sogenaamde Krugersdorp-afspraak-moordsaak.
Rapport het meer as twintig Whatsapp-boodskapp van Coetzer aan my beskikbaar gestel wat dit glashhelder duidelik maak dat sy inderdaad verlief was op Steyn.
Woorde het betekenis, en dit help nie om agterna te probeer om ander betekenisse daaraan te heg nie, soos wat Coetzer doen.
Ek gaan haar die verleentheid spaar deur nie dele daarvan hier aan te haal of die argumente in dié verband te dokumenteer nie. Dis genoeg om te sê dat die koerant inderdaad geregverdig was in sy beriggewing, en dat die bewyse daarvoor oorweldigend is.
Terloops, ek waardeer dit dat Rapport ook nie uit die Whtsapp-boodskappe aangehaal het nie.
Die storie stel dit nie as feit dat Coetzer se huwelik verbrokkel het nie – Smit het berig dat dit "glo" die geval is.
Gegee die inhoud van die Whatsapp-boodskappe, kan ek nie Rapport verkwalik dat hy hierdie bewering as bewering gepubliseer het nie.
Op 23 November, twee dae voor publikasie, het Smit 'n uitvoerige epos aan Coetzer gestuur waarin sy haar verskeie vrae oor haar verhouding met Coetzer gevra het. Ek vind dit totaal onverstaanbaar dat sy hoegenaamd hierdie klag ingedien het.
Wanneer iemand verlief raak op 'n moordenaar wat tronkstraf uitdien, is dit gewoonlik nuus. In hierdie geval nog meer so, omdat Coetzer 'n boek oor Steyn skryf. Die publiek het tog sekerlik die reg om te weet vanuit watter hoek sy dié saak benader.